Papersnake/gushiwen huggingface dataset:
【商调】梧叶儿　春夜
吴西逸（元代）

评花担，折柳杯，诗酒醉淋漓。觅句鸾笺重，笼灯翠袖随。别院漏声迟，扶
醉人销金帐里。　春情
香随梦，肌褪雪，锦字记离别。春去情难再，更长愁易结。花外月儿斜，淹
粉泪微微睡些。　京城访友
桃凝露，杏倚云，花院望星辰。尘土东华梦，簪缨上苑春。趿履谒侯门，吟
眼乱难寻故人。
摩空赋，醉月觞，无地不疏狂。貂帽簪花重，鸳帏倚玉香。清楚绿鬟妆，扶
我入温柔醉乡。
三言喜皇甫曾侍御见过南楼玩月
颜真卿（唐代）

喜嘉客，辟前轩。天月净，水云昏。 ——颜真卿

雁声苦，蟾影寒。闻裛浥，滴檀栾。 ——陆羽

欢宴处，江湖间。 ——皇甫曾

卷翠幕，吟嘉句。恨清光，留不住。 ——李崿

高驾动，清角催。惜归去，重裴回。 ——皎然

露欲晞，客将醉。犹宛转，照深意。 ——陆士修
中秋扶病对月
苏泂（宋代）

久病头如石，中秋月似盆。
起瞻惟一色，归卧只空村。
信有鄜州见，曾同秘省论。
微吟到河汉，桂树忽飞翻。
白首
陆游（宋代）

白首归来老故园，索居情味更堪论！关河悠邈梦魂到，亲旧凋零书札存。
身病自怜诗思退，家贫客笑酒醅浑。
昏昏只欲投床睡，儿劝孙扶强出门。
送王山人游庐山
皎然（唐代）

千里访灵奇，山资亦相随。叶舟过鹤市，花漏宿龙池。

峰顶应闲散，人间足别离。白云将世事，吾见尔心知。
吴趋曲
文同（宋代）

岸上相将叠鼓催，青翰齐上碧波开。
鵁鶄属鳿不惊起，惯见兰桡日日来。
南乡子
冯延巳（五代）

细雨湿流光，芳草年年与恨长。烟锁凤楼无限事，茫茫。

鸾镜鸳烟两断肠¤

魂梦任悠扬，睡起杨花满绣床。薄幸不来门半掩，斜阳。

负你残春泪几行。

细雨泣秋风，金凤花残满地红。闲蹙黛眉慵不语，情绪。

寂寞相思知几许¤

玉枕拥孤烟，挹恨还闻岁月深。帘卷曲房谁共醉，憔悴。

惆怅秦楼弹粉泪。
秋日坐寐觉而有作
周麟之（宋代）

南国逢秋色，西风扰客心。
久閒安饮啄，多病廢登临。
壁倚青藜杖，窗横绿绮琴。
无鱼甘糲食，有酒任孤斟。
地僻千山瘠，人稀万籁喑。
懒同牛卧垅，倦剧乌归林。
纸阁居容膝，绳床坐整襟。
缩头须尔伴，便腹莫吾箴。
挽仰三眠柳，徘徊五戏禽。
忘形初隐几，得趣渐欹簪。
不假仙游枕，宁须女抱衾。
乍疑身栩栩，已觉息深深。
白凤才难继，黄梁事可寻。
有人呼画漏，何处起寒砧。
短梦蘧然觉，斜晖惨欲阴。
桂开香吐粟，菊认蕊攒金。
磨熟双旗茗，炉残小瓣沈。
感时思别墅，开户见遥岑。
自别尧庭邃，俄惊墨突黔。
背无三甲起，头有二毛侵。
咎往眉难炙，言归足尚朎。
静忘波汹汹，老谙岁骎骎。
幸得安心法，聊为拥鼻吟。
黑甜夸胜味，黄落寄馀音。
猿鹤休相怨，萍蓬自不禁。
却愁宵寐少，卧听竹萧森。
答殿卿过饮南楼见赠 其一
李攀龙（明代）

二月城头柳半黄，金枝袅袅挂斜阳。已知不及春醪色，自起开尊唤客尝。
用硕夫韵述怀二首
李弥逊（宋代）

少年正堕尘网中，晚岁臭味商山翁。
辟喧苦厌俗眼白，得酒经借衰颜红。
半生事业一经足，是处生涯四壁空。
故人白发音书断，倾盖交情独见公。
得林正父察院书问讯甚勤以长句寄谢
陆游（宋代）

折柳湖南别尚新，书来已见柳摇春。
故情有此胶投漆，薄俗从渠越视秦。
长剑拄颐那复梦，短衣掩胫未全贫。
有诗亦欲频持寄，肠断西江六六鳞。
次韵郑维心贻卢叔才一首
刘一止（宋代）

朝行转木末，暮返循水涯。生长山水间，途穷自知归。

万绪更扰扰，众目何睽睽。有若脱■牛，邂逅得此时。

坐念卢夫子，与世真背驰。读书如董生，三载圃不窥。

清诗见真情，观者岂得疵。春风入闾巷，烂熳百草菲。

摩腹忽起行，菜茹伤蕨薇。平生经纶学，无术取世资。

贫交可相觅，叩门两无疑。富贵不汝求，吾至君勿挥。
梅花十绝答石塘二林
刘克庄（宋代）

无梅诗兴阑珊了，无雪梅花冷淡休。
懊恼天公堪恨处，不教滕六到南州。
诗坛
杨公远（宋代）

突兀骚坛依汉立，英豪元帅凛霜威。
四时景物知多少，一一投降听指挥。
送致政节推朱子发归无锡二首
仲并（宋代）

鸡栖朱伯厚，来叶尚多贤。
吏案尽纷若，心田正坦然。
林泉谁共乐，衣钵子能传。
会有蒲轮到，朝烟夕霭边。
令狐相公频示新什早春南望遐想汉中因抒短章以寄情愫
刘禹锡（唐代）

军城临汉水，旌旆起春风。远思见江草，归心看塞鸿。

野花沿古道，新叶映行宫。惟有诗兼酒，朝朝两不同。
吴将军歌赠迈善乡
李昱（明代）

吴将军，天下雄，目如朗星气如虹。平生读书不怕死，惟有秋霜烈日皎皎是孤忠。

曾攀丹桂枝，飞上银蟾宫。紫皇赐以白兔药，令将军起民彫瘵苏愚蒙。

去秋蝮蛇从西来，渡我浙水东。磨牙白参差，吮人肌血豺虎同。

将军跃马如游龙，笑持三尺莫邪锋。刳蛇之腹馘蛇首，魂魄散乱随秋风。

又闻栝苍山，千叠万叠青芙蓉。山深狐兔作人立，火云猎猎旌旗红。

将军手撚铁丝箭，腰挂麟胶弓。竟从荒茅野草入，一洗妖媚无留踪。

民无居，将军墉，民无田，将军农。秋田满眼春芃芃，卖刀买犊期年丰。

夜来挝鼓声笼铜，乃是将军奏凯归越中。越中民，喜且雍，走白叟，歌黄童。

牵羊载酒遮道迎，迎我诗书礼乐之元戎。有母有母垂霜蓬，升堂百拜欢动容。

有儿为国立大功，忠孝一心天感通。乌台卓立高崇崇，荐章如云达九重。

九重日月光重瞳，玺书蚤晚来徵庸。噫吁嚱吴将军，安得如公数十辈，落落棋布严提封。
次奢香驿因咏其事
吴国伦（明代）

我闻水西奢香氏，奉诏曾谒高皇宫。
承恩一诺九驿通，凿山刊皇穿蒙茸。
至今承平二百载，牂牁僰道犹同风。
西溪东流石齿齿，呜咽犹哀奢香死。
中州男儿忍巾帼，何物老妪亦青史。
君不见蜀道之辟五丁神，犍为万卒迷无津。
帐中坐叱山川走，谁道奢香一妇人。
五丝
褚朝阳（唐代）

越人传楚俗，截竹竞萦丝。水底深休也，日中还贺之。

章施文胜质，列匹美于姬。锦绣侔新段，羔羊寝旧诗。

但夸端午节，谁荐屈原祠。把酒时伸奠，汨罗空远而。
横吹曲辞。入塞曲
贯休（唐代）

单于烽火动，都护去天涯。别赐黄金甲，亲临白玉墀。

塞垣须静黄，师旅审安危。定远条支宠，如今胜古时。

方见将军贵，分明对冕旒。圣恩如远被，狂虏不难收。

臣节唯期死，功勋敢望侯。终辞修里第，从此出皇州。

百里精兵动，参差便渡辽。如何好白日，亦照此天骄。

远树深疑贼，惊蓬迥似雕。凯歌何日唱，碛路共天遥。
温泉十六韵
徐乾学（清代）

灵液流芳甸，温涛注苑墙。泽因仪凤丽，源为濯龙长。

地脉烟霄仪，天河日月旁。甘分九华露，润浥五云浆。

仙鼎偏能沸，丹砂本自香。从官瞻豹尾，遗俗问渔阳。

仪善尊川后，涵虚让谷王。醴泉逾建武，神水迈咸康。

黄屋山当牖，苍池石作床。碧莲开藻井，翠荇接芝房。

圣母时来幸，怡颜乐未央。蠲疴功莫尚，驻老孝弥彰。

调剂中和气，渟涵绀洁光。四时常补益，一节阅炎凉。

本不容瑕垢，何妨示激扬。濯磨思自效，精白奉吾皇。
秋兴
陆游（宋代）

巢燕无情不更回，门庭日日落楸槐。
新凉渐喜偿碑债，多病还楸欠药材。
社近家方篘浊酒，客来身自扫苍苔。
道心已熟机心尽，寄语鸬鷷莫苦猜。
三堂东湖作
韦庄（唐代）

满塘秋水碧泓澄，十亩菱花晚镜清。
景动新桥横螮蝀，岸铺芳草睡鵁鶄。
蟾投夜魄当湖落，岳倒秋莲入浪生。
何处最添诗客兴，黄昏烟雨乱蛙声。
云宿晚霞
吴献（明代）

几度游山玩物华，最怜云宿景休嘉。露含孤岭桑榆涩，风撼双休星影斜。

不尽彤云浮碧汉，无端乌雾落红霞。闲薰欲借文茵席，卧月眠云梦远家。
明赠太子太保兵部尚书杨忠烈公画像
熊少牧（清代）

痛哭红丸疾不起，选侍不移难未已。拥驾嵩呼九庙安，六日出宫头白矣。

阁臣庸劣内臣私，刘孙赵左相维持。小臣再召预顾命，寸心耿耿先皇知。

岂不闻万工部，朝上弹章暮膏斧。岂不闻刘知府，夜醮未终惨对簿。

肝胆义激死生轻，二十四罪血缕缕。此疏一入会极门，凶珰骇栗褫其魂。

不杀东林无东厂，按名点将烟尘昏。吁嗟乎！委鬼当头立，茄花满地红。

白日矫翻三大案，群小罗织争为功。纵诛失律熊经略，岂有贪赃杨大洪。

死囚一呼臣节表，冷光远映黄芝草。编公手疏涕交横，楚浦风雷护遗稿。
菌生船窗下作
程敏政（明代）

老舫经残雨，俄生一菌长。根连枯蘖润，色藉朵云黄。

稚子能加护，灵苗或异常。题诗矜畀尔，击节和鸣榔。
和子杨云峰留题
胡寅（宋代）

夙有水云趣，倦游尘土间。
冲山为谁秀，几案我江山。
蓦山溪·饭蔬饮水
辛弃疾（宋代）

饭蔬饮水，客莫嘲吾拙。高处看浮云，一丘壑、中间甚乐。功名妙手，壮也不如人，今老矣，尚何堪，堪钓前溪月。病来止酒，辜负鸬鹚杓。岁晚念平生，待都与、邻翁细说。人间万事，先觉者贤乎，深雪里，一枝开，春事梅先觉。
夕次蔡阳馆
孟浩然（唐代）

日暮马行疾，城荒人住稀。
听歌知近楚，投馆忽如归。
鲁堰田畴广，章陵气色微。
明朝拜嘉庆，须著老莱衣。
山居十二首
淳藏王（宋代）

自笑疏狂同拾得，谁知凝钝若南泉。
几回食饱游山倦，只麽和衣到处眠。
句
李堪（宋代）

海月随帆落，溪花绕驿流。
费家风次韵二首 其二
刘跂（宋代）

风雷助神物，兹理古不空。邂逅一夕事，知有费家风。

洛桥诵书女，泾川牧羊童。不知费氏子，业力与谁同。

便能役蜚廉，颇复鼓丰隆。坐令城郭人，在尔动用中。

剑出延平水，竹化葛陂翁。况尔得人趣，变现岂易穷。

时时要雨泽，袢暑殊未终。勿逢金翅王，非尔能长雄。
题张昌仪门语
佚名（唐代）

一两丝能得几时络。
西湖行春
黄庚（元代）

画船无复沸笙歌，湖水年年自碧波。
回首苏公堤上柳，绿阴不似旧时多。
和西仲秋日闻莺诗
仇远（元代）

不待风霜剪碧林，柳阴忽见一梭金。
似传西帝宸游信，空惹东梭梦觉心。
暂辍笙歌聊试听，既无桃杏莫须吟。
旧交燕子归何处，好倩宾鸿为嗣音。
祀江神
袁说友（宋代）

古庙阴阴不记年，扬帆逆浪几舟船。
我舟小泊沙洲下，也谂江神问济川。
漂母墓二首 其二
俞德邻（宋代）

裤下包羞气未伸，寄身亭长更遭嗔。不图他日千金报，漂母应非世俗人。
和潞公伏日晏府园示座客
司马光（宋代）

盛阳金气伏，华宇玉樽开。
真率除烦礼，耆英集上才。
炎蒸疑远避，流景忘西颓。
幸添俊游并，仍惭右席陪。
蒲葵参执扇，冰果侑传杯。
相国方留客，如何务早回。
方氏子园并蒂王瓜四予顷亦稍圃
徐渭（明代）

老去圃能便，艰难七十年。坏轳牵远井，破屋接邻烟。

脱帽当茶灶，持锹掘笋鞭。忽来新莫逆，喜拜旧忘年。

盛指蔬篱外，遥垂筱架边。瓜虽非五色，蒂却是双圆。

杵向秋砧挂，旒当晓纩县。娇黄浓鬓钿，嫩黑橛针绵。

莫问三眠柳，那论并萼莲。孪胎咽对纽，蜼尾鼻俱穿。

灾正牲圭尽，权难雨露专。客欢浮白赏，妇喜用红缠。

花落知谁后，藤升是孰先。墙蜗分队篆，野鼠别曹缘。

女取持双髧，孙犹轸二弦。霜时宜画捲，月令好书传。

杨尹歌成帙，柳州笺数联。他年收外史，并此入头编。

骈拇从来贱，重曈自昔怜。冯渠閒估较，何处定媸妍。
送王元高兄弟东上
姚勉（宋代）

前岁亲从月殿回，素娥引领到瑶台。
桂枝指点教先折，仙籍披陈看后来。
恰见拱辰名字接，一如公序弟兄魁。
预将消息而今报，好作百花头上梅。
送正言杨学士
王禹称（宋代）

弱冠珥朝簪，才堪入翰林。重违君厚遇，聊奉母欢心。

笔削留惇史，囊装贮赐金。帆张浙河阔，山对栝苍深。

暂歇趋朝马，重闻故国禽。幽兰南涧采，寿酒北堂斟。

务简慵开阁，家丰不典琴。彩衣方侍养，红药即供吟。

我占掖垣久，自惊年鬓侵。妨贤兼罔极，相送泪盈襟。
寄吴知府
释宝昙（宋代）

梦中时一到湖山，酷爱山云似我贤。
尽有新诗题叶满，岂无流我逐人还。
经年晏坐追摩诘，尽日提携欠小蛮。
白首著书成过计，何时椽笔为锄删。
感述二首 其二
何震彝（清代）

吾性故方峭，謇直宜自许。有时屈刚肠，宛转为儿女。

俯视九流人，虚诞相誇诩。阘茸必见全，何为好健举。

临财不审度，恣心任去取。偶遭侪辈轻，豪夺复谁予。

吴君重然诺，一剑酬死侣。淮阴报漂母，投金默无语。

朋僚肆往还，忘形失尔汝。直谅或可亲，蒐琐难与处。
七夕观织女诗
王鉴（魏晋）

牵牛悲殊馆，织女悼离家。一稔期一宵，此期良可嘉。

赫奕玄门期，飞阁郁嵯峨。隐隐驱千乘，阗阗越星河。

六龙奋瑶辔，文螭负琼车。火丹秉瑰烛，素女执琼华。

绛旗若吐电，朱盖如振霞。云韶何嘈嗷，灵鼓鸣相和。

停轩纡高盻，眷予在岌峨。泽因芳露沾，恩附兰风加。

明发相从游，翩翩鸾鷟罗。同游不同观，念子忧怨多。

敬因三祝末，以尔属皇娥。
为僧作石菖蒲赞
李之仪（宋代）

叶磨数仞剑，惟有清风剪不断。根乱一窝丝，缠定白云寒不散。

水无沙，石无苔，师乎一片心清哉。
南侍御以石相赠，助成水声，因以绝句谢之
白居易（唐代）

泉石磷磷声似琴，闲眠静听洗尘心。

莫轻两片青苔石，一夜潺湲直万金。
赠邵尧夫
司马光（宋代）

家虽在城阙，萧瑟似荒郊。
远去名利窟，自称安乐巢。
云归白石洞，鹤立碧松梢。
得丧非吾事，何须更解嘲。
荔支盛熟四绝
刘克庄（宋代）

绣行乡国诧儿童，锦裹宫城擅长雄。
看取后村真富贵，屋山丹绘半天中。
北山之高寿北山何先生
金履祥（宋代）

昔在理宗，维道之崇。
既表程朱，亦跻吕张。
挽宣抚吴郡王二首
汪应辰（宋代）

太傅元功首，汾阳异姓王。
恩荣兼二美，声迹无相望。
名载风云会，神游水月乡。
维师空赠典，无复见鹰扬。
答皇甫十六侍御北归留别作
独孤及（唐代）

正当楚客伤春地，岂是骚人道别时。俱徇空名嗟欲老，

况将行别料前期。劳生多故应同病，羸马单车莫自悲。

明日相望隔云水，解颜唯有袖中诗。
次韵李袁州绝句七首 其四
赵蕃（宋代）

先生句法从江夏，今代词人孰比肩。戏出小诗还会否，要收万斛作泓泉。
新营别墅寄家兄
窦巩（唐代）

懒性如今成野人，行藏由兴不由身。

莫惊此度归来晚，买得西山正值春。
和通甫见赠二首 其一
韦骧（宋代）

几年持养副天成，造次云为必中程。乐内何希傥来贵，畏知唯中白丝清。

蓬瀛尚欠文章手，寰海徒传学行声。今日诗筒互酬唱，他时回记岂忘情。
答奚元启四首次韵 其三
李东阳（明代）

重檐寂寞闭双关，俗客来敲到却还。寒灯照影独自坐，童子无语对人閒。

笔床书架此间屋，侧屐短筇何处山。自笑迂疏久成癖，可能羞缩向人颜。
赠别北客
马戴（唐代）

君生游侠地，感激气何高。饮尽玉壶酒，赠留金错刀。

雁关飞霰雪，鲸海落云涛。决去如征鸟，离心空自劳。
胆瓶蕉
释元肇（宋代）

解报窗前雨，清声细可听。一身都是胆，数叶共生瓶。

不作抽书样，休寻本草经。夏虫犹怕苦，莫敢近青青。
再次韵赵帅见寄三首
陈造（宋代）

前欢已悔东隅失，后约如前敢再违。
连夜扬州昔年梦，小梅清瘦杏花肥。
与君遂叔雅饮黄公庐选三 其三
夏曾佑（清代）

微风淡月夜初凉，席幅欹斜微算狂。归于山荆谈显者，年来真为立谈忙。
木瓜
张舜民（宋代）

古言疾疠由卑湿，木实能医见药书。
有力与人销患难，无心望尔报琼琚。
寄山台赵庶可二首
戴复古（宋代）

天族文章士，会稽山水州。
地灵钟秀异，人物信风流。
要自用卿法，如何与妇谋。
功名须早计，莫为海云留。
月上海棠（夹钟商·赋题）
姜夔（宋代）

红妆艳色，照浣花溪影，绝代姝丽。弄轻风、摇荡满林罗绮。自然富贵天姿，都不比、等闲桃李。帘栊静悄，月上正贪春睡。

长记初开日，逞妖丽、如与人面争媚。过韶光一瞬，便成流水。对此日叹浮华，惜芳菲、易成憔悴。留无计。惟有花边尽醉。
凤凰台
罗必元（宋代）

振衣快上凤凰游，极目中原泪欲流。
慨叹兴亡思太白，永言眇邈忆齐丘。
乌衣已往人千古，白鹭依然月一洲。
君子坐朝今在治，重恢关洛不须愁。
写黄庭 其四
邹浩（宋代）

群生何事日营营，浪以三元作五兵。未及残人先自贼，几时重得见升平。
效古二首
储光羲（唐代）

晨登凉风台，暮走邯郸道。曜灵何赫烈，四野无青草。

大军北集燕，天子西居镐。妇人役州县，丁男事征讨。

老幼相别离，哭泣无昏早。稼穑既殄绝，川泽复枯槁。

旷哉远此忧，冥冥商山皓。

东风吹大河，河水如倒流。河洲尘沙起，有若黄云浮。

赪霞烧广泽，洪曜赫高丘。野老泣相语，无地可荫休。

翰林有客卿，独负苍生忧。中夜起踯躅，思欲献厥谋。

君门峻且深，踠足空夷犹。
次陈君瑞游凤凰山光明寺
钱惟善（元代）

左瞻剑戟龙门并，上脱冠巾凤髻双。斋近木鱼鸣昼庑，行迟松鼠落晴窗。

云深不觉山藏寺，溪涨应随雨到江。未识此中真乐地，三生先喜俗缘降。
如梦令 寄＊州道友王四郎
谭处端（元代）

传语＊州道友。休恋随情花柳。最好逐谭风，保护形躯不朽。不朽。不朽。共饮长生仙酒。
吴山仁王寺
周弼（宋代）

山寺凭高夕未昏，上皇曾此定乾坤。
瓯闽散驿缘江岛，龛赭收潮入海门。
细雨乱花唐辇道，淡烟疏柳汉营屯。
何时汴水东流畔，君返宸居臣故园。
再次韵
魏了翁（宋代）

眇观千载苦无人，窥见一毫先有我。
隽敏既为文采误，高明又被玄虚锁。
题祁门陈友章十景卷 其七 峡山朝云
唐文凤（明代）

青山冒顶云作巢，两峰势挟同峡高。晓风急雨忽吹散，满地勃勃翻云涛。

白衣苍狗变化速，从龙伴鹤无拘束。卷舒怡悦隐者心，不似襄王誇宋玉。
借汪路教韵题赵东麓判丞临清堂
杨公远（宋代）

结屋俯清溪，萧然迥出奇。
书藏千万卷，梅浸两三枝。
入竹风声千，移花日影迟。
乐山仍乐水，何虑复何思。
菊有陶潜逸，兰无屈子悲。
娱情琴上操，遣兴局间棋。
对客频倾酒，临流剩赋诗。
要将閒度日，只恐道关时。
触目多幽致，留题总色丝。
千吟增敬羡，貂续匪佳辞。
刘则和秋官索题西窗角韵赋答
谢廷柱（明代）

方丈轩居竹作扉，閒中歌咏舜垂衣。农忙杖趁晨光出，社散诗垂暮色归。

一水抱村涵倒影，千峰围屋逗晴晖。西窗乐趣无穷在，谁羡云台赫有辉。
宿灵隐寺
潘阆（宋代）

绕寺千千万万峰，满天风雪打杉松。
地炉火暖黄昏睡，更有何人似我慵。
峨眉山营作
张佳胤（明代）

戎马东防后，寒川落木时。
镝鸣惊雉兔，霜重湿旌旗。
梦里江湖隔，行间鬓发知。
不应询此地，亦唤作峨眉。
即席赠太阳山极圆上人
卫宗武（宋代）

招提几百载，其来自唐室。
屡此系扁舟，过门不暇入。
岂图今之行，招携叙旧室。
遂停欲归櫂，重整倦游屐。
粤昔有高僧，斯地曾卓锡。
湛然一方泉，千岁停寒碧。
古殿倚太阳，佛光含慧日。
巍巍屋上峰，森森庭下杓。
禅房窈且深，竹树尤静密。
开尊且浊馔，领客日至夕。
久要亦所难，此意岂易得。
探囊出诗章，往往名胜笔。
诵诗所以名，极圆而圆极。
赠诸豪寺中观水二绝句 其一
杨巍（明代）

矮矮山门向渚开，小桥断岸傍经台。此中谁动观濠兴，遥想慈航送酒来。
哭友人魏台司避乱山居遂亡
李孔昭（清代）

蓟门英敏士，避世筑山阿。浩歌响林木，心气高嵯峨。

坐待天地清，自恃发未皤。造化竟无情，贤豪如之何。

是为志士师，猛省惧蹉跎。
送客一首送真侍郎
洪咨夔（宋代）

风雨寂历芦荻秋，梧桐落尽斜阳收。
孤鸿影断苍莽外，愁绝送客涛江头。
客心恰似涛江水，夹岸拥沙潮不起。
海门一线拱觚棱，无声夜到龙山尾。
重云压江秋阴阴，千古送客非斯今。
有酒可别不敢斟，天乎天乎知客心。
天首天乎知客心。
咏濯缨亭
程珦（宋代）

西园胜迹名天下，唐相经营用意工。
岛屿回环压湖面，楼台重复倚云空。
濯缨泉洁存遗迹。促轸亭空想旧风。
公暇未应无客会，春游更喜与民同。
浪淘沙·盆兰及海棠着花，拈此宠之
陈家庆（清代）

背立讶新妆。羞对红墙。春风未负好时光。银烛高烧看不足，却负秋芳。

云锦护天香。蜂蝶休狂。屏山六曲晚风凉。卷上珠帘邀月姊，花下持觞。
借观楷木杖于成汝从诗以还之
邵宝（明代）

楷木天然理最端，孔林千古挺高寒。谁将规作扶衰杖，合与周模一样看。
丁巳正月二日鸡初鸣梦至一山寺名凤山其尤胜处曰咮轩予为赋诗既觉不遗一字
陆游（宋代）

已穷阿閤胜，更作咮轩游。不尽山河大，无根日月浮。

吾身元是幻，何物彊名愁。久觅卓庵处，是间应可留。
丁未仲夏海陵官舍家大人赏月作诗恭和元韵
孙应时（宋代）

官署成乡社，人圆月正圆。
清叹间里共，真乐酒中全。
兴到因怀旧，诗成拟问天。
芳樽幸长照，后会敢迁延。
颂草堂老师付顶相赞后圆相
释慧空（宋代）

六国朝阊阖，三山插杳冥。
禅流相借问，冬后一阳生。
次洪监簿惠诗韵五首 其一
姜特立（宋代）

相逢可恨十年迟，针芥相投更不疑。从此诗筒数来往，不须千里寄相思。
挽 其二
邹浩（宋代）

南明山下读书堂，曾许寒生借烛光。高义岂殊亲骨肉，令人无复念家乡。

那知十载天涯别，忽起三泉薤露伤。追恨故时携手处，不能执绋助棺傍。
百丈先令庆上座礼拜求颂
释印肃（宋代）

西川庆上人，本来没弟兄。
须知自性如空体，水月之中未解真。
个事不传声色句，元来心法独灵明。
贺新郎
刘镇（宋代）

翠葆摇新竹。正榴花、枝头叶底，斗红争绿。谁在纱窗停针线，闲理竹西旧曲。又还是、兰汤新浴。手弄合欢双彩索，笑偎人、福寿低相祝。金凤亸，艾花矗。

龙舟噀水飞相逐。记当年、怀沙旧恨，至今遗俗。雨过平芜浮天阔，画鹢凌波尽簇。沸十里、笙歌声续。好是蟾钩随归棹，任欢呼、船重成颓玉。犹未忍，罩银烛。
姬传连日过访因赠
马濂（清代）

城北有姚子，英妙世无双。神龙与鸷鸟，见者心皆降。

胸中磊落五车书，笔下驰骋千军阵。南宫两度风尘走，辇毂一朝名誉震。

献策徒夸贾谊才，请缨未识终军隽。忆偕计吏触炎威，扁舟一叶来京畿。

江南梅雨浣征袖，燕北秋风吹客衣。我缘瞑食冒寒暑，短榻茶烟羁逆旅。

君素羸疾独不然，私衷为庆黄鹄举。岂知零落送将归，断蓬荒梗相因依。

易水萧萧欲黄落，銮江漠漠嗟雪霏。载蹶霜蹄返故枥，竹屋纸窗灯火寂。

子云治产空十金，相如授徒惟四壁。月夕花晨常杜门，牙签玉轴不窥园。

平生落落交游寡，有时就我开芳尊。昨朝冒雨过茅舍，桐阴竹露含清夏。

论诗笛簟纳凉飙，联咏疏帘忘暑夜。酒半自言未读书，何当屏迹十年居。

循陔采兰洁羞膳，不需待从承明庐。我闻斯言当三箧，君真度越恒流百。

风雨一编朝暮吟，犹惭学古无开益。富贵功名直等闲，箸书自昔藏名山。

他年若共白云侣，秋桂春萝掩旧关。
七年元日对酒五首 其三
白居易（唐代）

三杯蓝尾酒，一楪胶牙饧。除却崔常侍，无人共我争。
又次韵
楼钥（宋代）

投老归称前进士，时与田夫相汝尔。
渊明赋归何敢望，曼容自免差可拟。
门前爵罗真可设，老圃灌畦聊自比。
恕斋空洞最相亲，笑谈颇觉清无滓。
时时过我共衔杯，望望不来予为企。
丈夫未遇困泥涂，谁识鸾停兼鹄峙。
方期从容结诗社，相与浮湛向闾里。
一朝别我欲远游，欲入桃源深洞里。
为言半隐欲偕行，二子风流真俪美。
向来早有四方志，行尽东南到边鄙。
只今名利遂两忘，争心无复於朝市。
只有哦诗兴未阑，连得新诗照尘几。
调高韵险不易和，白雪阳春惊俚耳。
年登六十鬓未斑，乘兴一行若可喜。
宗盟莫逆素相忘，并辔笑谈无彼此。
湖海豪气尽收敛，以恕名斋几一唯。
匆匆掺祛不得留，卮酒未乾人欲起。
寄声半隐不容言，空有语离书满纸。
归时赓和必盈箱，写尽山川诗作史。
送子才归深闭门，莫问是非并誉毁。
但期远归亦升堂，西湖仍访老知章。
自三山至牛渚连山盘屈舟出其下
金綎（清代）

晴日山照耀，林峦现金碧。何年浮屠宫，峙此奇险石。

钟磬不可闻，天风荡虚壁。轻舟出其下，牵揽不得力。

巉岩更阴森，使我毛发磔。惊涛喷晴雪，盘屈增险厄。

上视飞鸟绝，下瞰鼋鼍逼。寒江静鱼梁，细路隐樵迹。

我欲逐孤猿，济胜理轻策。高妙蹑云关，力扶羲御侧。

风水趁前途，回首空叹息。
凤凰陂
孔武仲（宋代）

长陂寂寞断鸱鸦，浩浩春风马鬣斜。
待得春霖添水满，只应从此却还家。
善卷祠
薛巽（唐代）

子长爱奇故不收，况乃著论非许由。先生踪迹重埋没，引舜作證应点头。

天下大器尚不欲，万古虚名岂愿留？江北漫空山不静，说著高风簪可投。
窊尊绝句
钱文子（宋代）

招邀风月须坡叟，管领江山属漫郎。更筑危亭依巨石，愿从二子老沧浪。
赠萧参议德藻二首
赵蕃（宋代）

平生苕霅几扁舟，意在斯人岂漫游。
闻道千岩有高隐，甚思一见苦无由。
虽云药石稍亲近，未害烟霞廑揽收。
况是交承我伯父，援兹论契许前不。
鲸鱼
张舜民（宋代）

东海十日风，巨浪碎山谷。
长鲸跨十寻，宛转在平陆。
雷火从天跨，砉然刳两目。
肌肤煮和油，骨节分为屋。
腥羶百里内，户户至厌足。
我闻海上人，明珠可作烛。
鲸鱼复何罪，海若一何酷。
从欲谗风伯，大钧问不告。
踌蹰复叹息，归咎当溟渎。
托形天地閒，独尔有含蓄。
大者不能容，小者又何益。
却羡蝦鱼辈，安然保家族。
病中承坡山命酒见过力疾奉谢用前韵
黄衷（明代）

日流南影报阳回，罗雀门庭扫叶开。似水牛衣窗北卧，如陵珍馔郭东来。

何辞冷雨同看竹，绝胜他山旧寄梅。病骨稍苏期一笑，朱明冈上有丹台。
幽居漫成 其二
周弼（宋代）

乍归无定业，萧索带村居。神树当中朽，人家著外疏。

藻痕千漂絮，花影一床书。何必为真隐，相安便有馀。
江舟七夕
赵崇任（明代）

七月浮槎秋未来，楚天摇落雁先哀。边厓五语三城戍，江上初传七夕杯。

篱菊此时零落满，南冠何日对花开。美人心事他乡话，西蜀缄书手自裁。
晚归再度西桥四首 其一
杨万里（宋代）

归近溪桥东复东，蓼花迎路舞西风。草深一鸟忽飞起，侬不觉它它觉侬。
重题山舫用山字
丁敬（清代）

道人水观元非实，岩屋如舟夜不关。安稳宁劳木杯渡，嵌空险笑石船山。

新松影壁图成易，候雁横空字岂艰。颠米曾夸虹贯月，何如此舫占孱颜。
次韵何若谷寒食燕集
赵抃（宋代）

雨过江城绝点尘，清明佳节正千门。舞香扑坐花新戴，歌响盘云曲旋翻。

几欲为春留日驭，直须同俗醉衢樽。因思老氏登台乐，若此斯民未足论。
题青溪集
朱厚章（清代）

黄柳花飞扑醉巾，六朝滚滚马头尘。也知李峤真才子，可但江淹是恨人。

淡粉轻烟疑在眼，珠帘甲帐最伤神。倩谁谱入参差玉，诉与无情古月轮。
句 其一
周邠（宋代）

小杜池边暂舣舟，老齐山下共寻幽。
题忠愍公送婿邢得照归婺女诗后
曹稆孙（宋代）

路八千来媚亦艰，相看冰玉问平安。
剪灯夜话思全蜀，五十四州天上宽。
后天易吟三十首
方回（元代）

卦之凶者五，否剥未济三。
如姤与归妹，深防女败男。
和记长老道颂
赵抃（宋代）

道妙无为无不为，从他是是与非非。更须进步如平地，百尺竿头向上机。
黄云歌
陈寅（清代）

黄云惨惨日不旿，回风卷地沙乱舞。是谁怨气激为惊涛声沸天，中有十万八千兵民鬼声苦。

舟人告余云是新战场，停舟欲睹不忍睹。我闻去年此地生妖氛，登岸茫茫询田父。

田父涕泣为余言，吾乡本是繁华土。鳞镶栉比十余里，水陆交冲纳商贾。

百年涵煦荷国庥，自幼不闻喧战鼓。去年妖星落山左，一方如遇白额虎。

闻风早避脱罗网，踉跄不及身被虏。天兵迅捷如雷霆，摧枯折朽遂立剖。

昆冈玉石同时焚，血肉纷纭那堪数。僵尸相属流水红，百里而外犹臭腐。

岸上白骨堆如山，往往野犬相搏取。豺狼已尽狡兔死，逋逃稍稍望衡宇。

行人归来失旧庐，居者失业富者窭。金堂珠箔沈灰烬，碧槛丹楹乱罂甒。

夜来四野飞青磷，飘飘忽忽散复聚。亢戾之气薰苍穹，自冬徂夏天无雨。

陌陇枯槁麦不秋，饮食同以供三釜。四父田父尔勿忧，庙谟日夜廑编户。

大臣承旨加恩施，不惜帑金用安抚。伫看匝地黄云开，甘霖叠沛若膏乳。

天今福汝善良民，彧彧与与实仓庾。
悼沈提学休翁
邵宝（明代）

江东回首复湖南，到处春风许我参。万里无槎心独往，千钧有我力能堪。

凤皇台远空魂梦，黄鹤楼高绝笑谈。最忆牵衣相别地，碧瞳如水鬓䰐鬖。
客珠崖怀罗浮寄山中诸子三十韵 其二十一
成鹫（清代）

癯形衰态笑窥奁，世眼相逢岂免嫌。自有天生穷骨格，不须人羡美髭髯。

林间得病常欹枕，海外无寒亦下帘。正忆故山此时节，梅花和雪压重檐。
浙江潮
陈杰（宋代）

只道潮声落，潮来复有声。
何当机事息，暂遣海门平。
偶作二首 其一
赵蕃（宋代）

旧箑已成挥，还披御腊衣。乘除固人事，变化亦天机。

道路飘零久，形容少壮非。无徒微禄眷，长与故人违。
和忠献堂诸官韵
释善珍（宋代）

魏王为将过颇牧，转佐转高萧相国。
洗光日毂上天衢，海宇竦瞻如立鹤。
定储不用招四老，知公狐鼠视产禄。
青苗一疏更奇伟，时宰喙硬心愧服。
当时元老不在廷，中外知非宗杜福。
至今荒棘没铜驼，志士泪尽以血续。
故祠金貂色已暗，英风可扫炎海酷。
尚想乔岳初降灵，风采龙文照山麓。
闻孙来补翁祖处，玉题绣井新前躅。
落成举杯文字饮，高台何必糟丘筑。
百年往事陵谷改，故国苍然但乔木。
公归补衮居上前，谏草家藏皆可覆。
才如苏梅宇内少，流落应怜犹未复。
晓枝蝶闹不足云，晚节要看秋圃菊。
景申秋八首 其七
元稹（唐代）

雨柳枝枝弱，风光片片斜。蜻蜓怜晓露，蛱蝶恋秋花。

饥啅空篱雀，寒栖满树鸦。荒凉池馆内，不似有人家。
雨中过如皋赠知县周松孙
郑孝胥（清代）

子压京城污，能来宰此乡。官身贫益傲，诗境老弥苍。

入县逢秋雨，看图话辟疆。自嫌行太急，别酒沸离肠。
偶作 其一
袁机（清代）

归梦隔扬州，空庭雨不休。女娇频乞果，婢小懒梳头。
十二声诗 其六 棋声
成鹫（清代）

竹楼新雨过，馀响杂楸枰。静到无言处，悠然感物情。

子疏机转密，手重敌还轻。历历虚窗入，须臾几战争。
次答熊去非七夕遇雨见候
陈普（宋代）

连珠复合璧，叹息复何年。
颠连多疾苦，道术极乖偏。
嫠妇不恤纬，杞国常忧天。
绍隆院池上五首 其四
韩维（宋代）

池边衰草化秋根，萤火多于五月蚊。看久惊风忽飘散，树头金烬落纷纷。
普照僧生云轩云闲阁
洪咨夔（宋代）

岩芳斂空华，谷响答虚牝。
坐看白云生，会得无生忍。
燕园小憩寄赠泰安诸同人 其一
徐宗干（清代）

顿与名山远，还同木石居。横琴无待月，垂钓不求鱼。

园小偏宜水，官贫尚有书。几竿修竹影，独坐爱扶疏。
江南采莲曲 其一
郝湘娥（清代）

采莲乳妇小花香，罗袖新裁半臂长。为羡滩头交颈睡，戏将荷叶罩鸳鸯。
题朱德辰蔗境东还卷
史谨（明代）

匹马嘶寒出凤池，好山处处碧相随。暮年喜遇还乡日，佳境浑同啖蔗时。

已应虎头千载语，安愁鹤发满肩垂。望中渐觉先茔近，行李无端莫放迟。
雪十二韵
可止（唐代）

落处咸过尺，翛然物象凄。瑞凝金殿上，寒甚玉关西。

润比江河普，明将日月齐。凌云花顶腻，锁径竹梢低。

出谷樵童怯，归林野鸟迷。煮茶融破练，磨墨染成黳.

陷兔埋平泽，和鱼冻合溪。入楼消酒力，当槛写诗题。

道路依凭马，朝昏委托鸡。洞深猿作族，松亚鹤移栖。

及夏清岩穴，经春溜石梯。丰年兼泰国，天道育黔黎。
次韵吴守四首
陈造（宋代）

十日阴寒此日晴，归来趁赏大花春。
主家千斛香泉碧，却自摩挱漉酒巾。
明月何皎皎
郑学醇（明代）

烛烛明月光，照我西南隅。白露变严霜，岁序忽以除。

揽衣起踯躅，所思万里馀。梦见匪无欢，觉后空踌蹰。

离忧勿复道，涕下沾裳裾。
醉中到白崖而归
陆游（宋代）

醉眼朦胧万事空，今年痛饮瀼西东。
偶呼快马迎新月，却上轻舆御晚风。
行路八千常是客，丈夫五十未称翁。
乱山缺处如横线，遥指孤城翠霭中。
挽王简卿侍郎三首
刘克庄（宋代）

先帝初更化，公曾以谏闻。
身虽迁柱史，袖尚有弹文。
晚境图成佛，它山预作坟。
那知非变幻，止在石桥云。
题罗太学青雨轩
徐熥（明代）

小小轩窗匝密林，山鸠啼昼乱云深。飞来雨气青如染，半带松阴半竹阴。
感皇恩·暖律破寒威
佚名（宋代）

暖律破寒威，春回宫柳。晴景初曦上元候。禁城烟火，移下一天星斗。素娥凝碧汉，明如昼。绣毂电转，锦鞯飞骤。九踏笙歌按新奏。胜游方凝，忽听晓钟银漏。两两归去也，应回首。
余伯皋过南剑兼寄郑伯明 其一
韩淲（宋代）

南剑溪头黯淡滩，山城五月水声寒。凝香应更解悬榻，席上郑虔同此欢。
西郊步武地春将老矣不能一往朝吉侄今日为遨
黄公度（宋代）

无复西郊访绮罗，任教佳景去如梭。
残杯冷炙何曾梦，乱絮飞花积渐多。
举世尽从忙里过，几人能共醉时歌。
不辞作意营春事，急雨狂风可奈何。
和家兄敬怀秋日閒居 其四
万光泰（清代）

登高望湖涘，历历明帆樯。朝来小阴翳，正昼仍骄阳。

曝布标长竿，曝书满竹床。雨声忽东至，湿我罗衣裳。

阴阳多变化，有目迷翕张。衣袽戒既济，宁谓勿过防。
题刘紫微贡父公是集一首
苏籀（宋代）

惆怅栾城旧朋执，何殊阙里孔颜徒。
达生自信诚知命，晚节遭逢德不孤。
贯悉该明汉中壘，雍容通雅蜀相如。
老成流辈方吹荐，典训斯文示后儒。
疏奏襄阳正平手，表章天策伯襃俞。
明窗棐几一呻绎，背痒政逢长爪姑。
三生石
修睦（五代）

圣迹谁会得，每到亦徘徊。一尚不可得，三从何处来。

清宵寒露滴，白昼野云隈。应是表灵异，凡情安可猜。
和王端太中牡丹
范纯仁（宋代）

盈尺吐红房，春丛占上阳。佳名过百品，绝艳冠群芳。

嫩玉舒韶脸，鲜霞避晓光。楚妃殊众色，洛浦谢浓妆。

露重珠如缀，风回麝不香。倦游稀爱赏，得此浣愁肠。
喜雨八绝寄显道作 其四
欧阳澈（宋代）

云岩萧索雨初晴，嫩玉寒泉分外清。可笑蜩螗时快意，也依浓荫吐微声。
文姬琵琶图
方蕖（明代）

塞风吹拍自单于，谁道中郎女不如。纵学胡笳非汉业，馀生犹得续残书。
九日登九天阁三首 其二
胡奎（元代）

九日良燕会，登高畅余怀。凭虚发清啸，浩荡天风来。

金茎逼华盖，六符明泰阶。排云叫阊阖，灵扉洞然开。

安得金衣鹄，乘之上蓬莱。
赠苏文瓘
苏籀（宋代）

推明能隼骨专车，按地谈天河洛图。
汉魏晋唐皆贯澈，典坟今洛不荒芜。
君家庭户闻风旨，吾事分毫等博屠。
岂待曲终思雅颂，直缘背痒遇麻姑。
预求补益三年艾，深识妖邪九尾狐。
博物伟然窥子产，济时岂必愧夷吾。
赠杨茂才
范梈（元代）

西风淅淅风雨生，南塘萧萧楼观清。玄蝉抱树一时息，老鹤怀山终夜鸣。

放形海岳等云水，托好音书犹弟兄。未知此别会何日？为子商歌无限情。
大中祥符封禅十首
真宗（宋代）

因高定位，礼修物备。
荐鬯卜牲，虔恭寅畏。
八音克谐，天神咸暨。
降福穰穰，永锡尔类。
清河閒居
毕仲游（宋代）

书囊药笈付妻孥，解语娇儿戏坐隅。几净饱看新印史，壁高亲坐旧山图。

待凭风月招佳客，岂有功名属腐儒。小睡接䍦巾自落，未甘散发号狂夫。
戏赠刘公子
史谨（明代）

我挂朝冠事远游，君居建业近瀛洲。朱颜不作麒麟楦，白日都消燕子楼。

云锁涧松迷鹤睡，雨添春水带花流。今朝已息天台念，仙籍无人肯见收。
和鲜于子骏益昌官舍八咏 宝峰亭
苏辙（宋代）

昔过益昌城，莫登君子堂。
驾言念长道，未暇升崇冈。
今闻宝峰上，缥缈陵朝阳。
三休引萝蔓，一览穷苍茫。
微云霭双剑，落日明故乡。
奔驰迹未安，山薮意自长。
漂摇万里外，手把新诗章。
宦游不忘归，何异鸟欲翔。
尘土污颜面，年华侵鬓霜。
何时首归路，所至聊彷徨。
樽俎逢故人，亭谢凝清光。
为我具斗酒，宿恨犹可偿。
初发彭城有感寄子瞻
苏辙（宋代）

秋晴卷流潦，古汴日向干。
扁舟久不解，畏此行路难。
此行亦不远，世故方如山。
我持一寸刃，巉绝何由刊。
念昔各年少，松筠閟南轩。
闭门书史丛，开口治乱根。
文章风云起，胸胆渤澥宽。
不知身安危，俯仰道所存。
横流一倾溃，万类争崩奔。
孔融汉儒者，本自轻曹瞒。
誓将贫贱身，一悟世俗昏。
岂意十年内，日夜增涛澜。
生民竟憔悴，游宦岂复安。
水深水益热，人知蹈忧患，甄丰且自叛，刘歆苟盘桓。
而况我与兄，饱食顾依然。
上愿天地仁，止此祸乱源。
岁月一徂逝，尚能反丘园。
新寒二首 其二
陆游（宋代）

安石榴房初小坼，南天竺子亦微丹。新寒漠漠偏欺老，睡起无风怯倚栏。
句
陆游（宋代）

更就高僧学白羹。
晚行青村
李公明（宋代）

关关新鸟逐声啼，群鹭冲寒帖水飞。
最恨山云去如织，不教春色着征衣。
行虞城县早起寄公秉
刘挚（宋代）

一夜风声海沸腾，束衣寒屋赴晨兴。云吹惨澹天西月，马踏玲珑雪底冰。

吏事不堪年老大，归怀那复病侵凌。遥知宴息庵中梦，正在仙门第八层。
声声慢·人心刚硬
侯善渊（元代）

人心刚硬，不肯回头。深沉苦海淹留。酒色财气不舍，甚日方休。闻早寻归出路，乐陶陶、云水闲游。无萦系，也无烦无恼，无喜无愁。渐入清凉活计，抱天真纯粹，一气和柔。配合铅霜，摄化鼎中频收。迤逦金丹，结就后，功成夺起仙俦。堪归去，跨鸾鹤，升入紫府瀛洲。
山居杂诗九十首 其七十六
曹勋（宋代）

八月河汉近，凉蟾辉太清。窗户纱已薄，草木风有声。

所喜暑云退，不惮岁徂征。招客对晚色，酒与月同倾。
点绛唇
王安国（宋代）

秋气微凉，梦回明月穿帘幕。井梧萧索。正绕南枝鹊。宝瑟尘生，金雁空零落。情无托。鬓云慵掠。不似君恩薄。
重题虚白道院
蓝仁（明代）

吾弟再来人，弱龄志神仙。师事月间老，辛苦二十年。

丹书墨符役神鬼，白日青天致风雨。元阳真火分济人，不俾世间羸瘵苦。

西山松柏里，仙人有旧庐。白云长芝草，青霞护道书。

林居圜屋奠八卦，草衣木食参玄化。宴坐灵龟息渐微，空歌白鹤飞初夏。

青春三十功累成，名列丹台玉署深。蓬莱官府案行密，特遣仙者来中林。

瓢笠过门日当午，一语不合幡然去。杖藜挥袂风飘飘，回首云深不知处。

微言至理岂易逢，仙缘尚隔一尘中。前程怅望鸾凤远，遗蜕偶与蛇蝉同。

学仙求道难如此，拔宅徒劳慕刘许。我来抚景重兴怀，满林白石空延伫。
又和后九首
刘克庄（宋代）

康术鹰眼不化，处仲蜂目亦露。
我自有观人诀，汝勿为相祖误。
假十二峰
范成大（宋代）

巴东三峡数巫阳，山入西陵更郁苍。
何以假为非确论，直疑溟涬弟高唐。
晚春诗
萧统（南北朝）

紫兰叶初满，黄莺弄始稀。石蹲还似兽，萝长更胜衣。

水曲文鱼还，林暝雅鸟飞。渚蒲变新节，岩桐长旧围。

风花落未已，山斋开夜扉。
陶侃柏
戴复古（宋代）

四绝堂前枯柏树，晋人栽植宋人吟。
无枝无叶无吟处，聊寓一时怀古心。
题四皓对奕瀹茶图各一绝 其一
艾性夫（元代）

叠足支颐落子迟，松风冉冉动须眉。断蛇失鹿浑閒事，不直云根半局棋。
百字令 胶山
安经德（清代）

上家山去，趁携筇搜讨、古人遗迹。骇见一抔蓬蔽著，道是商贤藏魄。

避乱初来，隐渔盐市，卒老于泉石。高风犹在，荒冈衰草凄绝。

想是天作高山，山丘累累，独主名胶鬲。应配让王昆仲墓，恰与黄虞鼎力。

至德碑崇，清权坊古，胡独兹堙灭。图书遗却，拾遗安得椽笔。
秋夜
曾巩（宋代）

秋露随节至，宵零在幽篁。
灏气入我牖，萧然衾簟凉。
念往不能入，枕书嗟漏长。
平生肺腑友，一诀余空床。
况有鹊巢德，顾方共糟糠。
偕老遂不可，辅贤真淼茫。
家事成濩落，娇儿亦彷徨。
晤言岂可接，虚貌在中堂。
清泪昏我眼，沉忧回我肠。
诚知百无益，恩义故难忘。
再用韵自叹行藏
耶律楚材（元代）

箕裘家世忝先君，惭愧飘萧两鬓尘。自古山河归圣主，从今廊鬓弃愚臣。

常思卧隐云乡外，肯效行吟泽国滨。驿使不来人已老，江南谁寄一枝春。
赠郑国庄穆公主挽歌二首
权德舆（唐代）

追饰崇汤沐，遗芳蔼禁闱。秋原森羽卫，夜壑掩容辉。

睿藻悲难尽，公宫望不归。笳箫向烟雾，疑是彩鸾飞。

旧馆闭平阳，容车启寿堂。霜凝蕣英落，风度薤歌长。

淑德图书在，皇慈礼命彰。凄凉霸川曲，垄树已成行。
和少蕴石林谷草堂三首 其一
葛胜仲（宋代）

宠辱循环厌宦情，盖头茅屋手亲营。清泉横道疑滋穴，翠袖围居似化城。

不拟身名炫俱泰，且图心迹遂双清。半庵閒地如容我，便足徜徉了一生。
与客往天宁素饭以惠山水煎茶
李正民（宋代）

精舍閒游结胜缘，老来宁复嗜腥膻。共分摩诘众香饭，仍试华山第二泉。

石鼎煎来甘有味，乳花浮处色尤鲜。几年泻卤伤牙颊，吮漱华池便欲仙。
晚春
程颢（宋代）

人生百年永，光景我逾半。中间几悲欢，况复多聚散。

青阳变晚春，弱条成老干。不为时节惊，把酒欲谁劝。
水龙吟·小童教写桃符
孙惟信（宋代）

小童教写桃符，道人还了常年例。神前灶下，祓除清净，献花酌水。祷告些儿，也都不是，求名求利。但吟诗写字，分数上面，略精进、尽足矣。饮量添教不醉。好时节、逢场作戏。驱傩爆竹，软饧酥豆，通宵不睡。四海皆兄弟，阿鹊也、同添一岁。愿家家户户，和和顺顺，乐升平世。
十八坊诗 通津
王十朋（宋代）

大江来自蜀，众水共朝东。我欲扁舟去，问津从此通。
晚凉湖边放步
陈鉴之（宋代）

暑气湖山薄，晚风巾袂凉。
蝉鸣便柳荫，鹭立领荷香。
大舸鼓声远，小轩茶味长。
独游元更好，细细踏斜阳。
送郭济叔分教邵阳
蒲寿宬（宋代）

秋山多爽气，南楚登修程。
岂无离别怀，此别人所荣。
睠言紫帽秀，翘然碧流英。
千载木铎寄，一脉濂泉清。
无氈不言寒，有道当自鸣。
采芹发新谣，吟药生逸情。
汾阳昔何人，努力加令名。
秋夜读书三首 其三
王质（宋代）

无嫌乌帽走黄尘，尘外尘中总有人。口但轻轻吹鸟毳，肠休轧轧转车轮。

漫张明月清风眼，试玩游丝落絮身。半夜妙心花忽发，十方一刹现浑银。
自相矛盾
韩非（先秦）

楚人有鬻盾与矛者，誉之曰：“吾盾之坚，物莫能陷也。”又誉其矛曰：“吾矛之利，于物无不陷也。”或曰：“以子之矛陷子之盾，何如？” 其人弗能应也。夫不可陷之盾与无不陷之矛，不可同世而立。
九日寄因甫
刘敞（宋代）

遥想登高处，姑苏秋草多。那无万古恨，少作五噫歌。

野菊萧萧晚，江鸿叠叠过。尺书不可托，送目奈愁何。
回朝即事
解缙（明代）

赤阑红映夕阳齐，蹀躞天骐度不嘶。
近侍报来应锁阁，乘舆又过御桥西。
马远虚亭渔篴图
吴镇（元代）

虚阁延凉飔，唯闻芳草气。渔艇出沧浪，弄笛仍遗世。

山鸟为飞出，游鱼顺流去。幽人午睡馀，翛然信高致。

何物马生图，会得其中趣。展阅不能忘，赋得工五字。
题养正图六十首 其五 临朝四辅
弘历（清代）

道充与弼丞，环立咸惟圣。得一已为艰，求四其奚称。

能不听朝乎，蒿目惕以敬。
永康有岭名花锦被
王十朋（宋代）

要将山水替埃尘，六月还家不惮辛。炎暑厌闻花锦被，清凉宜近竹夫人。
谢钱参惠驴
吴芾（宋代）

白发衰翁七十余，尚劳轸记特驰书。
知无仙骨能骑鹤，喜有残骸可跨驴。
廐下分来齐骏驷，林间乘去胜巾车。
更烦拈出荆申事，遐想风流愧莫如。
连日清斋写佛经偶作数句
姚鼐（清代）

结发慕胜因，而复役人事。秋空溯江水，胜地云帆至。

烟际东林溯，月出山谷寺。猿鸟诸天外，中宵倚寒被。

劣观清静理，一寓情赏寄。遣物非安排，取境即尘累。

雪馀冬日美，门掩衰草翠。清梦触旧想，即目遇新义。

聊披贝叶书，终与忘文字。
扫榻
叶茵（宋代）

扫榻卧终日，香销百念除。
不愁浑厌酒，无事剩钞书。
粉浅庭前笋，青齐雨后蔬。
自嫌犹有累，添水种金鱼。
刘原甫观相国寺净土杨惠之塑像吴此子画又越
梅尧臣（宋代）

吾侪来都下，将踰三十春。
不闻此画塑，想子得亦新。
兹寺临大此，常多车马尘。
设如前日手，晦昧已惑人。
曷分今与古，曷辩伪与真。
闽缁图凤姿，越释弹龙唇。
但知五彩烂，徒谓五音淳。
孰识商声高，孰惊眸子神。
不能评谱品，索玉翻得珉。
二君才调高，言若羽翮振。
将令寻常工，千岁传不泯。
烛·一箔珠帘掩
穆修（宋代）

一箔珠帘掩映垂，房栊轻染麝香枝。
佳人盼影横哀柱，狎客分光缀艳诗。
禁锁翠明初唱漏，官窗红短尚围棋。
长宵且秉欢游去，无限风光见古辞。
窥蓬图
许及之（宋代）

杨子长条玉作葩，花光冻棘眩冰花。短蓬几见空相似，捕影图成试吃茶。
挽宋大卿
陈宓（宋代）

蚤岁收科耀里闾，家传祖训是诗书。
棠阴尚使民思惠，典计能令国有储。
九列簉班嗟已晚，十连奏最召方初。
輀车想过桐乡道，几许鳏嫠泪洒裾。
静乐吟
邵雍（宋代）

和气四时均，何时不是春。
都将无事乐，变作有形身。
静把诗评物，闲将理告人。
虽然无鼓吹，此乐世难伦。
成彦女奴琵琶
邓肃（宋代）

婷婷袅袅出纱窗，坐使红妆万目降。
翠袖薄笼春笋十，玉钗初合绿云双。
四弦对客追三叠，万唤令人忆九江。
曼倩酒狂本无量，为渠潋滟倒银缸。
偈颂一百零二首
释绍昙（宋代）

一块松根石，顽然自古来。
更无人觑著，岁岁长莓苔。
春寻河阳陶处士别业
岑参（唐代）

风暖日暾暾，黄鹂飞近村。花明潘子县，柳暗陶公门。

药碗摇山影，鱼竿带水痕。南桥车马客，何事苦喧喧。
次韵周国博不赴重九饮会见寄二首 其二
赵抃（宋代）

九日年丰狱讼稀，望君同醉乐无涯。樽前慰我区区意，只得登高一首诗。
转调满庭芳·芳草池塘
李清照（宋代）

芳草池塘，绿阴庭院，晚晴寒透窗纱。玉钩金锁，管是客来唦。寂寞尊前席上，唯愁海角天涯。能留否？酴釄落尽，犹赖有梨花。
当年曾胜赏，生香熏袖，活火分茶。极目犹龙骄马，流水轻车。不怕风狂雨骤，恰才称，煮酒残花。如今也，不成怀抱，得似旧时那？
卜算子·自入玄门户
谭处端（元代）

自入玄门户。寂淡清虚做。静里披搜四假身，勘破尘行路。悟上还重悟。得得真闲趣。收住身中无价真，岂逐人情去。
梅花
李流谦（宋代）

道人一味着幽禅，谁遣天花到眼边。
乱插铜瓶看尽日，向人终是好因缘。
谋创领要亭
汪熙（宋代）

生平酷爱山，好山宁相远。
知吾入山意，幽致竞牵挽。
信步杖藜轻，升高腰脚健。
小雨著黄落，索索声相溷。
僧窗事事幽，蕉肥野菊曼。
尘市仅隔水，心安即为遁。
有岩瞰清溪，古木郁萝蔓。
前冈连远嶂，万象纷自献。
人生有物缘，参合甚符券。
缘外倘强求，十一失千万。
此地乃天与，一亭吾欲建。
寄言岩下右，为偿把钓愿。
遂转运梅学士巡边郡四首
寇准（宋代）

水远沉来信，山长叠去愁。
夜深关月白，休凭驿边楼。
舟中夕望
陆游（宋代）

船掠湖堤不入城，葛巾羽扇试春行。
女墙迤逦横轻霭，佛阁峥嵘倚晚晴。
树冒藤花堆故绣，风吹莺语送新声。
细思造物何由报，遣作闲人过此生。
游禹穴回出若邪
宋之问（唐代）

禹穴今朝到，邪溪此路通。著书闻太史，炼药有仙翁。

鹤往笼犹挂，龙飞剑已空。石帆摇海上，天镜落湖中。

水低寒云白，山边坠叶红。归舟何虑晚，日暮使樵风。
集古 其一 赠别
李俊民（金朝）

萧萧落叶送残秋，楼上黄昏欲望休。

满目暮云风捲尽，亭亭孤月照行舟。
寄题宝应无斁凫舄堂二首一
晁补之（宋代）

宾戏令晁子，名堂无乃迂。
何为仍负弩，秪合便飞凫。
彭泽且市隐，太丘犹世儒。
解嘲吾亦倦，系雁一相娱。
老欢
刘克庄（宋代）

功名幻妄炊粱枕，岁月奔忙下坂轮。
昔作时来木居士，今为暑退竹夫人。
白襦裙稳于归衮，黄独苗甘似食珍。
老汉秃残惟齿发，不妨句子尚尖新。
避秦十人
黄庭坚（宋代）

九真承诏上龙胡，尽是骊山所送徒。
惟有邓公留不去，松根搘鼎煮菖蒲。
侍读右丞赠尚书李公挽词
刘敞（宋代）

扶阳诗礼学，世世有知名。玉树芳荣早，金华地望清。

川沈终合剑，风折欲分荆。萧瑟乌衣巷，偏伤道路情。
画溪酒边
汪元量（宋代）

夜来饮酒醉如何，酒醒方知事转多。
赵国未衰廉蔺在，齐城将转郦韩过。
鹊飞月树无依所，龙入风江漫作波。
忽有好诗来眼底，画溪榔板唱渔歌。
太常引·东园歌管日相娱
元好问（金朝）

东园歌管日相娱。佳酿出兵厨。陶写在桑榆。便鹤到、扬州未如。陶红浓露，绿阴清吹，长□下楼居。高枕即吾庐。更何待、将宫报书。
寿许侯
杨公远（宋代）

星辉南极彩云边，律转黄钟一日前。
河岳间生贤太守，桩松齐算老神仙。
心犹秋月烛千里，人在春风度两年。
只恐练溪难久驻，行看飞诏下尧天。
小憩揭家冈，谛观桐阴
杨万里（宋代）

仰看阳光只见空，不如影里看梧桐。
莫言日脚无行迹，偷转零分破寸中。
人日寄怀王小汀邗江
周天麟（清代）

何必梅花发，相思已不禁。每逢新岁浅，翻忆旧交深。

腊酒瞢腾意，春盘冷淡心。遥知草堂上，忍冻亦孤吟。
赠范道人
卫宗武（宋代）

黄纸差符不肯留，飘然愿逐云水游。
纡朱拖紫不肯慕，甘著草衣披布素。
金珠斗量佩鸣珂，所得懽华能几何。
形气日随情欲蠹。曾不百岁同臭腐。
学仙岂必便函成仙，人世且结清净缘。
弘景宁为轩冕锢，子平未免婚嫁累。
有田有庐誓弗归，有子有女弃若遗。
西阁口号（呈元二十一）
杜甫（唐代）

山木抱云稠，寒江绕上头。雪崖才变石，风幔不依楼。

社稷堪流涕，安危在运筹。看君话王室，感动几销忧。
哭吴卿明辅二首 其一
刘克庄（宋代）

水心文印虽传嫡，青出于蓝自一家。尚意祥麟来泰畤，安知怪鵩集长沙。

忤因宫妾头无发，去为将军手污靴。他日史官如立传，先书气节后词华。
无题
薛季宣（宋代）

朦胧夜色暗浮云，咫尺氛埃怯战尘。深夜鸣榔到庭户，江湖知有钓鱼人。
杨州逢乡人
李廷仪（明代）

乡人不识识乡音，欲问先看泪满襟。岂是不知儿女态，天涯孤客易伤心。
怅望 其三
徐枋（明代）

新秋疏雨晚萧萧，岁月江河共寂寥。怅望天南多战伐，悲歌日暮起渔樵。

几年未见参旗举，入晓犹看斗柄招。已罢东风乘汐汛，那知吴市有吹箫。
次山行佳句呈秀野丈三首 其二
朱熹（宋代）

几杖归来觅故岩，眼中犹记旧烟岚。诗情自昔元无敌，世味而烟更不贪。

默数流年欣望八，闲寻隐诀话存三。小生自愧衰颓早，个里凭公为指南。
密云县
邱庭树（清代）

野阔林烟淡，沙晴石色斑。人家多傍水，城堞半衔山。

碑碣留前代，风云接古关。年丰农户喜，穗秉满田间。
雪堂问潘邠老
苏轼（宋代）

苏子得废园于东坡之胁，筑而垣之，作堂焉，号其正曰“雪堂垣。堂以大雪中为，因绘雪于四壁之间，无容隙也。起居偃仰，环顾睥睨，无非雪者，苏子居之，真得其所居者也。苏子隐几而昼瞑，栩栩然若有所适，而方兴也，未觉，为物触而寤。其适未厌也，若有失焉，以掌抵目，以足就履，曳于堂下。

客有至而问者，曰：“子世之散人耶？拘人耶？散人也而未能，拘人也而嗜欲深。今似系马止也，有得乎？而有失乎？垣

苏子心若省而口未尝言，徐思其应，揖而进之堂上。

客曰：“嘻，是矣！子之欲为散人而未得者也。予今告子以散人之道：夫禹之行水，庖丁之提刀，避众碍而散其智者也。是故以至柔驰至刚，故石有时以泐；以至刚遇至柔，故未尝见全牛也。予能散也，物固不能缚；不能散也，物固不能释。子有惠矣，用之于内可也，今也如猬之在囊，而时动其脊胁，见于外者不特一毛二毛而已。风不可搏，影不可捕，童子知之。名之于人，犹风之与影也，子独留之。故愚者视而惊，智者起而轧。吾固怪子为今日之晚也，子之遇我，幸矣！吾今邀子为籓外之游，可乎？垣

苏子曰：“予之于此，自以为籓外久矣，子又将安之乎？垣

客曰：“甚矣，子之难晓也！夫势利不足以为籓也，名誉不足以为籓也，阴阳不足以为籓也，人道不足以为籓也，所以籓子者，特智也尔。智存诸内，发而为言，则言有谓也，形而为行，则行有谓也。使子欲嘿不欲嘿，欲息不欲息，如醉者之恚言，如狂者之妄行，虽掩其口，执其臂，犹且喑呜跼蹙之不已。则籓之于人，抑又固矣。人之为患以有身，身之为患以有心。是圃之构堂，将以佚子之身也，是堂之绘雪，将以佚子之心也。身待堂而安，则形固不能释，心以雪而警，则神固不能凝。子之知既焚而烬矣，烬又复然，则是堂之作也，非徒无益，而又重子蔽蒙也。子见雪之白乎？则恍然而目眩。子见雪之寒乎？则竦然而毛起。五官之为害，惟目为甚，故圣人不为。雪乎雪乎，吾见子知为目也，子其殆矣！垣

客又举杖而指诸壁，曰：“此凹也，此凸也。方雪之杂下也，均矣，厉风过焉，则凹者留而凸者散。天岂私于凹凸哉？势使然也。势之所在，天且不能违，而况于人乎！子之居此，虽远人也，而圃有是堂，堂有是名，实碍人耳，不犹雪之在凹者乎？垣

苏子曰：“予之所为，适然而已，岂有心哉？殆也，奈何？垣

客曰：“子之适然也？适有雨，则将绘以雨乎？适有风，则将绘以风乎？雨不可绘也，观云气之汹涌，则使子有怒心；风不可绘也，见草木之披靡，则使子有惧意。覩是雪也，子之内亦不能无动矣。苟有动焉，丹青之有靡丽，水雪之有水石，一也。德有心，心有眼，物之所袭，岂有异哉！垣

苏子曰：“子之所言是也，敢不闻命？然未尽也，予不能默，此正如与人讼者，其理虽已屈，犹未能绝辞者也。子以为登春台与入雪堂，有以异乎？以雪观春，则雪为静，以台观堂，则堂为静。静则得，动则失。黄帝，古之神也，游乎赤水之北，登乎昆仑之邱，南望而还，遗其玄珠焉。游以适意也，望以寓情也，意适于游，情寓于望，则意畅情出而忘其本矣，虽有良贵，岂得而宝哉？是以不免有遗珠之失也。虽然，意不久留，情不再至，必复其初而已矣，是又惊其遗而索之也。余之此堂，追其远者近之，收其近者内之，求之眉睫之间，是有八荒之趣。人而有知也，升是堂者，将见其不遡而僾，不寒而栗，凄凛其肌肤，洗涤其烦郁，既无炙手之讥，又免饮冰之疾。彼其趦趄利害之途，猖狂忧患之域者，何异探汤执热之俟濯乎？子之所言者，上也；余之所言者，下也。我将能为子之所为，而子不能为我之为矣。譬之厌膏粱者与之糟糠，则必有忿词；衣文绣者被之以皮弁，则必有愧色。子之于道，膏粱文绣之谓也，得其上者耳。我以子为师，子以我为资，犹人之于衣食，缺一不可。将其与子游，今日之事姑置之以待后论，予且为子作歌以道之。垣

歌曰：

雪堂之前后兮春草齐，雪堂之左右兮斜径微。雪堂之上兮有硕人之颀颀，考槃于此兮芒鞋而葛衣。挹清泉兮，抱瓮而忘其机；负顷筐兮，行歌而采薇。吾不知五十九年之非而今日之是，又不知五十九年之是而今日之非，吾不知天地之大也寒暑之变，悟昔日之癯而今日之肥。感子之言兮，始也抑吾之纵而鞭吾之口，终也释吾之缚而脱吾之鞿。是堂之作也，吾非取雪之势，而取雪之意；吾非逃世之事，而逃世之机。吾不知雪之为可观赏，吾不知世之为可依违。性之便，意之适，不在于他，在于羣息已动，大明既升，吾方辗转一观晓隙之尘飞。子不弃兮，我其子归！

客忻然而笑，唯然而出，苏子随之。客顾而颔之曰：“有若人哉！垣
寄衡阳尉徐智伯三首
曾丰（宋代）

刺眼县门柳，萦心家圃梅。
懒为彭泽住，羞见督邮来。
藉有汤行聘，要无石作媒。
吾非痴谢令，自去不须推。
菊枕
马祖常（元代）

东篱采采数枝霜，包裹西风入梦凉。半夜归心三径远，一囊秋色四屏香。

床头未觉黄金尽，镜底难教白发长。几度醉来消不得，卧收清气入诗肠。
怀东嘉先生因诵老坡今谁主文字公合把旌旄作
喻良能（宋代）

作诗必坡老，作文必欧公。
欲知鸣道心，端与二公同。
偈颂六十七首 其三十一
释原妙（宋代）

昔年瞎却我眼，今朝穿却你鼻。冤冤相报无休，莫若克己复礼。

非惟和尚同尘，免得递相钝置。
送僧还妙严已未斋居泰鲁山僧舍作
顾清（明代）

鹤城西北古招提，十载长安梦不迷。我正凭阑送归目，君来卓锡话留题。

邯郸枕里三生速，瀛海天南一雁低。幽径小轩何日到，碧流长绕画廊西。
丁卯秋客扬州同阮梅叔小云游木兰院 其二
孙韶（清代）

谁识英雄未遇前，淮阴往事有渔竿。汉唐去古风犹近，已觉人间乞食难。
沧浪亭怀贯之
苏舜钦（宋代）

沧浪独步亦无悰，聊上危台四望中。
秋色入林红黯淡，日光穿望翠玲珑。
酒徒飘落风前燕，诗社凋零霜后桐。
君又暂来还径往，醉吟谁复伴衰翁。
和祖择之学士袁州庆丰堂十咏
陈诜（清代）

穷谷寓形久，惭无问俗方。
文章古刺史，今昔窃馀光。
南洲
释普宁（宋代）

赡部那边沙际间，斗然魔子恣纵横。
周金刚带不平气，勘破却从潭上行。
送邢昂处士南游
范仲淹（宋代）

落落崆峒一大儒，四方心逸忆江湖。
东南赖有林君复，万里清风去不孤。
颂古一百则
释正觉（宋代）

藤枯树倒问沩山，大笑呵呵岂等闲。
等里有刀窥得破，言思无路绝机关。
同鲁直和普安院壁上苏公诗
晁补之（宋代）

畏暑聊寻寺，追凉故遶池。
雨园鸠唤妇，风径燕将儿。
散篆萦帘额，留云暗井眉。
龙蛇动屋壁，知有长公诗。
送昌言舍人得告蜀三首
司马光（宋代）

迢递铜梁道，凝严青锁闱。
负书当日去，鸣玉此时归。
乡树迎朱毂，江花照锦衣。
临邛不足并，荣耀古今稀。
偈颂一百一十七首
释绍昙（宋代）

善护菩提树有年，金枝玉叶荫儿孙。
大功难纪人间世，千佛名书补处尊。
赵安国梅坡
楼钥（宋代）

隆暑倦行役，梅坡得暂閒。
卷帘南浦岸，终日对成山。
竹里清风远，棋边夕照还。
岁寒重卜醉，觅句暗香间。
以人生五马贵莫受侵为韵送胡献叔守邵阳
方岳（宋代）

襄蜀莽万里，战骨高於城。
湖南宁几州，耕凿偷余生。
邺中书怀
王琮（宋代）

苦无官况莫来休，羞见傍人说宦游。九十日秋蛩共语，两三夜宦雁供愁。

腐红只有虚名在，坚白难将实意酬。驿路梅花归正好，苦无官况莫来休。
酷吏
范纯仁（宋代）

虐吏天资害物深，斯民无耻叹刑淫。只凭豺虎贪残意，肯顺乾坤长养心。

骨肉尽将成怨府，君亲何以致薰琴。终逢族灭令人快，智者为谋岂待箴。
和虚飘飘
秦观（宋代）

虚飘飘，虚飘飘。风寒飘絮浪，春暖履冰桥。势缓霜垂霰，声乾叶下条。

雨中沤点没流水，风里綵云铺远霄。虚飘飘，比时光影犹坚牢。
次韵和渊明饮酒诗二十首 其二
李纲（宋代）

醉中忘万物，一视渊与山。坠车神不惊，庄周非寓言。

是乡岂华胥，逸乐不记年。谁能造其域，勿为薄俗传。
四月五夜见萤
陆游（宋代）

蜀州官居富水竹，四月萤火遶梁飞。
流年迫人不相贷，客子倦游何日归？
同陈宰黄簿游灵山八首宰云吾辈可谓忙里偷闲
陈造（宋代）

浮天大江白，发地群山苍。
江山环挹处，一鹫栖宝坊。
偶从红尘中，与客分僧床。
却窥红尘底，纷作磨蚁忙。
云路
佘锦（明代）

驱车出东门，日午尚如雾。一水任潆洄，隔溪人唤渡。

木末隐青山，渚禽不可数。松叶覆吾杯，松根络吾步。

沙际千片云，天外双塔布。乐哉人未知，渔灯照归路。
龙兴客旅效子美寓居同谷七歌
李新（宋代）

阴风刮天云自幕，穷山十月愁摇落。
归来囊有惜空虚，石田拟与谁耕凿。
我生正坐儒冠误，终年冻饿如癯鹤。
呜呼一歌兮歌已悲，山鬼为我相追啼。
太常引·论公耆德旧宗英
辛弃疾（宋代）

论公耆德旧宗英。吴季子、百馀龄。奉使老於行。更看舞、听歌最精。须同卫武，九十入相，绿竹自青青。富贵出长生。记门外、清溪姓彭。
寄慨
孙思敬（清代）

穷通惟命敢憎时，摩蝎临宫亦自知。只有一般最难忍，看他亲友慰劳诗。
那日获诣芳园窃见新栽丛竹萧然可爱不能无诗
李至（宋代）

节节皆匀叶叶疏，相门翻似子猷居。
狂根或带移时土，细草应劳种后锄。
醒酒韵寒初惬意，出墙梢健已凌虚。
不须更用他泉溉，霖雨才收必有余。
武昌怀古
栖一（唐代）

一代君臣尽悄然，空遗闲话遍山川。笙歌罢吹几何日，台榭荒凉七百年。

蝉响夕阳风满树，雁横秋浦雨连天。长江日夜东流水，两岸芦花一钓船。
菩萨蛮 其一 落梅，伤纬青亡妹
张绉英（明代）

江南多少离人恨。依稀记得年时影。新月正如眉。盈盈笑靥开。

巡檐曾索笑。只道春长好。闲落任东风。罗浮一梦中。
吾年
释文珦（宋代）

吾年未七十，颇觉惭昏耄。
旧事尽遗忘，独余山水好。
天寒附叶炎，尘埃满乌帽。
客至欲逢迎，无奈筋力耗。
君当恕衰翁，遮莫谓予傲。
行次
罗邺（唐代）

终日长程复短程，一山行尽一山青。

路傍君子莫相笑，天上由来有客星。
鸡·养鸡纵鸡食
袁枚（清代）

养鸡纵鸡食，鸡肥乃烹之。
主人计固佳，不可与鸡知。
次韵戏答留题东山者
赵滂（宋代）

诗翁扶醉上危巅，得意留题拂短垣。
嗔喜未忘春梦后，是非犹记劫灰前。
弓刀几处排坚阵，风月何人共小轩。
失脚黄尘应有恨，元龙终不羡求田。
露筋祠
岑霁（清代）

沙草凄迷烟树昏，荒祠寂寞托贞魂。
灵旗高卷秋风晚，惟有清淮照墓门。
偶成
张侃（宋代）

风暖轻拖练，天寒皱作靴。江湖只如此，今古几消磨。
寄张茂兰
张弼（明代）

别离无远近，不见只生愁。安得青云路，常时并辔游。
喜晴
吕本中（宋代）

经旬阴雨水沧浪，烟锁岩扉游骑荒。赤日才来异宿昔，青山看骑倍寻常。

秋林腰斧歌共醉，春市担鱼粟满囊。野老新新兴未艾，风云役使不胜狂。